Dopet ned og utnyttet tenåringsjenter til sexsalg
Tirsdag ble de syv funnet skyldig i å ha utnyttet seks mindreårige jenter på det groveste. Jentene var alle mellom 11 og 16 år gamle da ugjerningene skjedde, skriver Sky News. Mennene skal ha dopet ned jentene og tvunget dem til prostitusjon. Jentene skal også ha blitt voldtatt og banket av de sju gjengmedlemmene. Akhtar Dogar (32), Anjum Dogar (31), Mohammed Karrar (38), Bassam Karrar (33), Kamar Jamil (27) Assad Hussain (32) og Zeeshan Ahmed (27) ble alle dømt for voldtekter, barneprostitusjon og menneskehandel mellom 2004 og 2012. - Dere er dømt for svært alvorlige forbrytelser og lange fengselsstraffer er uunngåelige, sa dommer Peter Rook til de syv mennene i Central Criminal Court i London. Straffeutmålingen for de syv mennene er ventet neste måned, skriver Sky News. De syv mennene, som holdt til i Oxford, skal ha gått etter ungjenter som var ekstra sårbare. Flere av jentene bodde blant annet på ulike institusjoner. Mennene skal så ha fått jentene til å tro at de var forelsket i dem, før jentene ble utnyttet på det groveste. Skoleejentene skal ha blitt gitt heroin og utnyttet til sexsalg over hele England. De skal også ha blitt banket og voldtatt av de syv mennene. I kjølvannet av saken har både politiet og en rekke sosialarbeidere fått massiv kritikk. Ifølge BBC skal alle de seks jentene på et tidspunkt ha meldt fra til politiet, uten å bli trodd. I retten kom det også fram at institusjonene flere av jentene bodde på ikke reagerte, selv om jentene stadig ble borte i dagevis, for så å komme tilbake med tydelige merker etter seksuell aktivitet. Ifølge Sky News beklaget øverste leder i Oxfordshire Country Concil, Joanna Simons, det hele i retten. - Vi er utrolig lei oss for at vi ikke klarte å stoppe dette tidligere, sa Simons i Central Criminal Court. Etter at saken ble avdekket, har to av de tre institusjonene som huset ofrene blitt stengt. En ansatt har også fått sparken. Også politiet har beklaget at saken ikke ble oppdaget tidligere. Politisjef for Thames Valley-politiet, Sara Thornton, sier til BBC at hun beklager at de skyldige ikke ble tatt før i 2011.
Syv gjengmedlemmer i England er funnet skyldige i å ha dopet ned, voldtatt og tvunget seks jenter mellom 11 og 16 år til å prostituere seg.